  Наталья Тетерина 17-тӥ коньывуонэ Ижкарын Калыкъёслэн эшъяськон юртазы Герман Ходыревлэн вордскемез дырысен 85 ар тырмонлы сӥзем литературая но крезьгуръя ӝыт ортчиз. Со Алнаш литературалэн Удмуртиын нуналъёсыз улсын радъяськиз. Ужрадын Удмуртиысь лулчеберетъя но туризмъя министр Владимир Соловьёв, Удмурт кун университетысь тодосчи Татьяна Зайцева, тодмо крезьгурчи Юрий Толкач, кылбурчилэн нылыз, Удмуртиысь крезьгурчиослэн огазеяськонзылэн кивалтӥсез Марина Ходырева но мукетъёсыз Герман Ходыревез тодэ ваизы. Марина Ходырева иворъёсъя «Удмуртия» агентстволы вераз, атаезлы сӥзем ужрадъёс кылбурчилэсь ужзэ азьланьто шуыса. Кылсярысь, Алнаш ёросын 2011-тӥ арысен тужгес усто гожъяськись нылпиослы Герман Ходырев нимо литературая премия сёто. Нылпиослы со одно ик кулэ, малы ке шуоно, нылпиосыз кулэ ӝутыны, бурдъяны. Кызьы Герман Алексеевич «Дась лу!» газетын (али «Ӟечбур!» — ред.) ужа вал: солы пиналъёс лэзьяло вал кылбуръёссэс, со туж мактаса соослы сётэ вал дэмланъёс, туж бурдъя вал соосыз. Вера вал, кыӵе умой тон кылбур гожъяськод шуыса. Конечно, та премиос кулэ сётыны пиналъёслы азьлане сюрес Марина Ходырева, Удмуртиысь крезьгурчиослэн огазеяськонзылэн кивалтӥсезМарина Ходыревалэсь кылъёссэ лулчеберетъя министр Владимир Соловьёв юнматӥз кадь. Солэн верамезъя, Герман Ходырев школаязы ветлэм бере солэн, 3–4 классъёсын дышетскисьлэн, кылбур гожъян мылкыдыз сайказ. Кылбурзэ «Дась лу!» газетын печатлазы, нош вуоно министрлы Герман Ходыревлэсь гожтэт вуиз. Берлогес, университетэз быдтэмез бере, Владимир Соловьёв нош ик кылбурчиен пумиськиз но паймиз: сокем тодмо но дано кылбурчи ассэ огшоры адями кадь возе, нокыӵе бадӟымъяськонэз солэн ӧвӧл. Герман Ходыревлы сӥзем ӝыт 8 фото Герман Ходырев Россиысь писательёслэн огазеяськонзылэн ёзчиезлы но радиожурналистлы Владимир Михайловлы литературае сюрес возьматӥз. Со кылбурчиез куинетӥ классын дышетскыкуз нырысьсэ адӟиз. Можга ёросысь Вуж Юбера школае Герман Ходырев но Владимир Голубев Гастелло сямен бырем лётчик Пётр Бабкин сярысь «Ӧрӟи» книга гожтыны ветлӥзы. «Ми сярысь гожъязы но, вераськизы но школаын. Быдэс классмы гожъяськыны кутскиз солэн ӧтемез улсын. Но ваньмыз пӧлысь мон огнам гинэ журналист луи. Озьы вераны быгатӥсько: Герман Алексеевичлэн кичӧлтэмезъя, мон удмурт литературае но, удмурт журналистикае но сюрес шедьтӥ шуыса. Школаез йылпумъяме бере, университетэ пырыны рекомендация но сётыны Герман Алексеевич ветлӥз <…> Соку со «Дась лу!» газетлэн вал валтӥсь редакторез. Солэн юрттэмез отын но эшшо адӟиськиз на», — шуиз Владимир Михайлов. Журналистлэн верамезъя, Герман Ходырев, адямиослы сяна, радиоверанъёслы но сюрес усьтӥз — Удмурт радиоын нылпиослы «Изь, изь, нуные» нимо радиосузьет потыны кутскиз. Отысь валтӥсь геройёс писательлэн выжыкылысьтыз Тэшкыли но Кузьгубей луизы. Нылпи кылбурчилэн удмурт литератураын интыез сярысь вераса, Владимир Михайлов пусйиз, Герман Ходырев улэп дыръяз ик удмурт нылпи литератураысь классик луиз. Солэсь кылбуръёссэ эшъёсыз — Россиысь тодмо кылбурчиос берыктылӥзы, соин ик удмурт но, ӟуч но пиналъёс Герман Ходыревез тодо вал. Герман Алексеевич, угось, со ачиз нылпи дуннеысь ӧз кадь потылы ноку но. <…> Со толалтэ яратэ вал папахаен ветлыны, генералъёслэн кадь. Но генералъёслэн папахазы мукетгес. Озьы ке но, сое котьку но шуо вал эшъёсыз «генерал». Удмурт нылпи литератураысь генерал шуысал мон, зэмзэ но со сыӵе дано нимез нуллӥз Владимир Михайлов, Россиысь писательёслэн огазеяськонзылэн ёзчиезУдмуртиысь тодмо крезьгурчи Юрий Толкач нылпи писателен валче ужамзэ улонлэн кузьыменыз лыдъя. Герман Ходыревен ӵошен соос 40 пала кырӟанъёс гожтӥзы. Тросэз соос пӧлысь пиналъёслы сӥземын. Поэтлэсь кылбуръёссэ ӟуч кылэ берыктэмен валче, кырӟанъёссы но туж паськыт вӧлмизы. «Со вал туж умой валче уж, мон шуысал, капчи. Ми соин ноку но творчествоя пумит ӧм луэ. Ми туж умой ог-огмес валаськом вал. <…> Милям соин ӧй ик вал кадь кырӟанъёсмы, кудъёсызлэн кылъёссы али дырлы вужмизы. <…> Тросгес кырӟанъёсмы мар сярысь: инкуазь сярысь, кызьы нылпи дуннеез эскере, школаын эшъяськон сярысь, асьме солдатъёслэн Быдӟым Атыкай ож дыръя подвигзы сярысь. Та темаос — соос пумтэмесь, соин ик, мон малпамъя, 40 кырӟанъёсмы пӧлысь 10–12 кырӟан нокӧня но ӧз вужме, соосты кырӟалозы на, дыр», — пусйиз Юрий Толкач. Герман Ходыревлэн нылыз но атаезлэсь кылбуръёссэ вужмонтэм лыдъя. «Али дырлы соос туж тупамон, малы ке шуоно нылпи литература котьку но луыны кулэ золгес мӧйыослы гожтэм литературалэсь. Соин со гожтэмын ке но Совето Союз дыръя, со туала нуналэ но туж актуальной луэ», — вераз Марина Ходырева. Тодэ вайытом, Алнаш литературалэн Удмуртиын нуналъёсыз элькунысь йӧскалык лыдӟетъюртлэн ӵектосэз улсын ортчо. Ар ӵоже Алнаш ёросысь кылбурчиослэн, гожъясьёслэн но тодмо адямиослэн книгаосынызы, туспуктэмъёсынызы адӟытонъёс, пумиськонъёс, конференциос но мукет ужрадъёс радъяськыло. Нош 17-тӥ шуркынмонэ Алнаш литературалэсь нуналъёссэ ворсан ужрадын ёросысь тужгес усто гожъяськись нылпиосты Герман Ходырев нимо литературая премиен пусъёзы. Тегъёс: Лулчеберет Ижкар Удмуртия удмуртъёс удмурткыл Лулчеберетъянотуризмъяминистерство гожъясьёс Алнаш  